Κοινωνία Αξιών

Ιστορικό

Στις 28 Μαΐου 2012, πραγματοποιήθηκε η Ιδρυτική Συνδιάσκεψη του νεοσύστατου κόμματος. Συμμετείχαν 800 άτομα. Πρόεδρος της Ιδρυτικής Συνδιάσκεψης ήταν ο τέως Πρύτανης του Οικονομικού Πανεπιστημίου Αθηνών Ανδρέας Κιντής. Μέσα από εκλογικές διαδικασίες, εξελέγη πρώτος πρόεδρος του κόμματος ο Δημήτρης Μπουραντάς, και αντιπρόεδρος ο Στέλιος Φενέκος, ενώ ψηφίστηκε και Διοικούσα Επιτροπή αποτελούμενη από 24 μέλη. Το κόμμα αποφάσισε να μην συμμετέχει στις Εθνικές Εκλογές του Μαΐου 2012.
Η Κοινωνία Αξιών αναφέρθηκε σχετικά με συνέδριο που οργάνωσε το κόμμα Δράση με στόχο τις προοπτικές συνεργασίας ή συνένωσης μεταρρυθμιστικών δυνάμεων τον Δεκέμβριο 2012 ενώ νωρίτερα είχε θεωρηθεί ότι οι απόψεις του προέδρου του κόμματος κινούνταν πολύ κοντά με αυτές σχηματισμών όπως της Δράσης. Το Νοέμβριο του 2012 γινόταν επίσης αναφορά σε πορεία συγχώνευσης με τους Δημοκρατικούς Έλληνες και την κίνηση των Αποστράτων.
Στις 25 Απριλίου 2013, στο ξενοδοχείο "Ηλέκτρα Παλλάς" της Αθήνας, έγινε κοινή συνέντευξη τύπου του κόμματος με την ηγεσία του κόμματος των Δημοκρατικών και αποφασίστηκε η μεταξύ τους συνεργασία στις Ευρωεκλογές του 2014 με ταυτόχρονη έκκληση να συμμετάσχουν στο νέο σχήμα όλα τα κόμματα με ευρωπαϊκό προσανατολισμό.

Οι θέσεις του κόμματος

Θεωρείται ότι το κόμμα τοποθετείται στο μεταρρυθμιστικό, κοινωνικό Κέντρο.
Το πρόγραμμα της Κοινωνίας Αξιών όπως παρουσιάζεται στα Μέσα Μαζικής Ενημέρωσης περιλαμβάνει μεταρρυθμίσεις στη παιδεία, αναδιάρθρωση του δημοσίου τομέα, του τρόπου διενέργειας των εξοπλιστικών προγραμμάτων, χρήση νέων τεχνολογιών, εξυγίανση για τα ασφαλιστικά ταμεία. Προτείνει συγκεκριμένο πρόγραμμα για την ανεργία και για το σωφρονιστικό σύστημα. Η νεολαία του κόμματος, η «νεανική κοινωνία αξιών», εκδήλωσε την αντίθεσή της στις κινητοποιήσεις που έκανε η ΟΛΜΕ το Μάιο του 2013, λίγο πριν τις εξετάσεις των μαθητών, θεωρώντας αδικαιολόγητη την επιλογή του συγκεκριμένου τρόπου διεκδίκησης, ενώ το κόμμα δίνει βάση στο σχεδιασμό αναλυτικών προγραμμάτων για όλες τις εκπαιδευτικές βαθμίδες με στόχο τη στήριξη και προώθηση της προσωπικής ανάπτυξης των εκπαιδευομένων.
Μέρος της πολιτικής του κόμματος εμφανίζεται και η αντιμετώπιση της διαφθοράς. Σε συνέδριο για τη διαφθορά που οργάνωσε το κόμμα στις 20 Νοεμβρίου 2012, το κόμμα έθεσε στόχο τη θεσμική οχύρωση απέναντι στη διαφθορά και τη διαπλοκή ενώ έγινε αναφορά για στοχευμένες δράσεις εναντίον πολιτικών που αυθαιρετούν.
Στο ζήτημα της αγροτικής πολιτικής, σε ημερίδα που έγινε το Φεβρουάριο του 2013 στη Λαμία, αναφέρεται ως θέση του κόμματος ότι η αγροτική οικονομία είναι ένας από τους βασικότερους πυλώνες ανάπτυξης της ελληνικής οικονομίας και θα αντιμετωπιστεί όχι ως θεσμός που βασίζεται σε επιδοτήσεις, αλλά σε οικονομίες κλίμακος και συνέργειες ώστε να γίνει καλύτερη αξιοποίηση των συντελεστών παραγωγής με αλλαγή του παραδοσιακού μοντέλου καλλιέργειας.
Όσον αφορά την εξωτερική πολιτική, η Κοινωνία Αξιών πήρε θέση τον Αύγουστο του 2013 στο ζήτημα της Συρίας και στη τότε θέση της κυβέρνησης σχετικά με τις εξαγγελίες από την πλευρά των ΗΠΑ για στρατιωτική επέμβαση στη Συρία με αφορμή τη χρήση χημικών όπλων. Οι θέσεις του κόμματος ήταν ότι θα έπρεπε να γίνει διάσκεψη ειρήνης και πολιτική διευθέτηση της κρίσης.

Προσχωρήσεις - συνεργασίες

Στην Κοινωνία Αξιών είχε προσχωρήσει από τη δημιουργία του κόμματος η υποψήφια κατά τις εκλογές του Μαΐου 2012 του ΠΑΣΟΚ Χρυσάνθη Γάλλου-Δαλκαφούκη και ο τότε υποψήφιος του κόμματος «Δράση» Γιώργος Τσιτσιούλας.
Στον τύπο αναφέρθηκε το Νοέμβριο του 2012 η πιθανότητα συνεργασίας του Μίμη Ανδρουλάκη, βουλευτή του ΠΑΣΟΚ ο οποίος μόλις είχε ανεξαρτητοποιηθεί, κάτι που πιστοποίησε με την παρουσία του σε εκδήλωση κατά της διαφθοράς που οργάνωσε το κόμμα και πυροδότησε ξανά σενάρια σύμφωνα με τα οποία συνομιλούσε με την Κοινωνία Αξιών.
Τον Ιανουάριο του 2013 αναφέρθηκε ότι ο καθηγητής και περιφερειακός σύμβουλος Δημήτρης Κουρέτας είχε εξασφαλίσει υποστήριξη για πανθεσσαλική παράταξη για τις προσεχείς Περιφερειακές εκλογές από νέα αλλά πολλά υποσχόμενα κόμματα όπως η Κοινωνία αξιών ή η Δημιουργία Ξανά.
Τον Ιούλιο του 2013 αναφερόταν ότι με την Κοινωνία Αξιών επιχείρησαν να συνομιλήσουν ο Ηλίας Μόσιαλος και η νέα του πολιτική ομάδα υπό τον τίτλο «Δυναμική Ελλάδα» και ο Γιάννης Ραγκούσης, παρόλο που ποτέ δεν υπήρξε διάλογος.
Στις Ευρωεκλογές του Μάη 2019, η Κοινωνία Αξιών συμμετείχε στα ψηφοδέλτια του Ποταμιού.

Αντιπαραθέσεις

Τον Μάιο του 2012, ανακοίνωση του κόμματος δημιουργία, ξανά! στην οποία χαιρέτιζε τη δημιουργία του κόμματος «Κοινωνία Αξιών», είχε κατά τη γνώμη του κου Μπουραντά δώσει την εντύπωση ότι το κόμμα «Κοινωνία Αξιών» και αυτός προσωπικά υποστήριζαν το κόμμα Δημιουργία, Ξανά και είχε δημιουργήσει σημαντική αντίδραση από την Κοινωνία Αξιών, προκαλώντας δήλωση στενού συνεργάτη του καθηγητή Μπουραντά, ότι η πράξη αυτή ήταν «πολιτική απατεωνιά» αλλά και κατευθείαν εντονότατη επικοινωνία του κ. Μπουραντά με τον κ. Τζήμερο.